ജോർഡൻ പീറ്റേസൺ

**ജോർദാൻ ബി പീറ്റേഴ്സൺ** (born June 12, 1962), ഒരു കനേഡിയൻ സൈക്കോളജിസ്റ്റും, സോഷ്യൽ മീഡിയ വ്യക്തിത്വവും, മുൻ ടൊരന്റോ സർവ്വകലാശാല അദ്ധ്യാപകനുമാണ്. വ്യക്തിത്വ മനഃശാസ്ത്രം, വിശ്വാസങ്ങളുടെ മനശാസ്ത്രം എന്നിവയൊക്കെയാണ് അദ്ദേഹത്തിന്റെ പ്രധാന പഠനമേഖലകൾ.

ജോർദാൻ പീറ്റേഴ്‌സൺ എഴുതിയ "ജീവിത നിയമങ്ങൾ" എന്ന വിഷയത്തിൽ രണ്ട് ജനപ്രിയ പുസ്തകങ്ങളുണ്ട്, അവയിൽ 24 മൂല്യങ്ങൾ ഉൾക്കൊള്ളുന്നു, അവയിൽ പരാമർശിച്ചിരിക്കുന്ന നിയമങ്ങൾ ഇവയാണ്:

1. **തോളുകൾ നേരെനിവർത്തി നിവർന്നുനിൽക്കുക:** ഇത് ശരീരഭാഷയെ കുറിച്ച് മാത്രമല്ല, മനോഭാവത്തെയും കുറിച്ചാണ്. നിവർന്നുനിൽക്കുന്നത് ജീവിതത്തിലെ വെല്ലുവിളികളെ നേരിടാൻ തയ്യാറാണെന്ന സൂചനയാണ്. ജീവിതം വേദനയും ബുദ്ധിമുട്ടുകളും നിറഞ്ഞതാണ്, പക്ഷേ നിവർന്നുനിൽക്കുമ്പോൾ അത് അഭിമാനത്തോടെ നേരിടാനുള്ള ധൈര്യം നിങ്ങൾ കാണിക്കുന്നു. യാഥാർത്ഥ്യത്തിൽ നിന്ന് ഒളിച്ചോടുന്നതിനുപകരം തുറന്ന മനസ്സോടെ കഷ്ടപ്പാടുകൾ നേരിടുക എന്നാണ് ഇതിനർത്ഥം, ആ ഭാരം അന്തസ്സോടെയും ധൈര്യത്തോടെയും സ്വീകരിക്കുക.

2.**നിങ്ങൾ നിങ്ങളെ തന്നെ സഹായിക്കാൻ ഉത്തരവാദിത്തമുള്ള ഒരാളെപ്പോലെ സ്വയം പെരുമാറുക:** മിക്ക ആളുകളും തങ്ങളെക്കാൾ മറ്റുള്ളവരോട് ദയയുള്ളവരാണ്. ഈ മൂല്യം അർത്ഥമാക്കുന്നത് നിങ്ങളുടെ സ്വന്തം മൂല്യം തിരിച്ചറിയുകയും നിങ്ങൾ സ്നേഹിക്കുന്ന ഒരാൾക്ക് നൽകുന്ന അതേ ഗൗരവത്തോടും അനുകമ്പയോടും കൂടി നിങ്ങളുടെ ക്ഷേമത്തിനായി കരുതുകയും ചെയ്യുക എന്നാണ്. നിങ്ങളുടെ മനസ്സിനെയും ശരീരത്തെയും ആത്മാവിനെയും വിവേകപൂർവ്വം പരിപോഷിപ്പിക്കുക, കാരണം നിങ്ങളെത്തന്നെ അവഗണിക്കുന്നത് ഒരുതരം ധാർമ്മിക പരാജയമാണ്.

3. **നിങ്ങളുടെ നന്മ ആഗ്രഹിക്കുന്നവരോട് സൗഹൃദം സ്ഥാപിക്കുക:** യഥാർത്ഥ സുഹൃത്തുക്കൾ നിങ്ങളുടെ വളർച്ച ആഗ്രഹിക്കുന്നവരാണ്, നിങ്ങളെ  പ്രതി അസൂയപ്പെടുന്നവരോ, സ്വയം നശിപ്പിക്കാൻ പ്രാപ്തരാക്കുന്നവരല്ല. നല്ല സുഹൃത്തുക്കൾ സത്യസന്ധമായ പ്രതികരണം നൽകുകയും നിങ്ങളുടെ പുരോഗതിയെ പ്രോത്സാഹിപ്പിക്കുകയും ചെയ്യും. നിങ്ങളുടെ കൂട്ടുകെട്ട്, നിങ്ങളുടെ ശീലങ്ങളും, ആഗ്രഹങ്ങളും, ആത്മവിശ്വാസവും രൂപപ്പെടുത്തുന്നു.

4. **നിങ്ങളെ ഇന്നലെ ആരായിരുന്നു എന്നതുമായി നിങ്ങളെത്തന്നെ താരതമ്യം ചെയ്യുക, മറ്റുള്ളവരുമായി അല്ല:** മറ്റുള്ളവരോട് താരതമ്യം ചെയ്യുന്നത് അസന്തോഷവും വിഷാദവുമാണ് ഉണ്ടാക്കുന്നത്. യഥാർത്ഥ പുരോഗതി അളക്കേണ്ടത് നിങ്ങളുടെ പഴയ നിലയോടാണ്. നിങ്ങളുടെ യാത്ര വ്യക്തിഗതമാണ്; മറ്റൊരാളുടെ നേട്ടം നിങ്ങളുടെ തോൽവിയല്ല. നിങ്ങൾ ഇന്നലെക്കാൾ നല്ലവനാകുക എന്നതാണ് യഥാർത്ഥ മത്സരം.

5. **നിങ്ങളുടെ കുട്ടികൾ നിങ്ങള്ക്ക് വിരോധം തോന്നുന്ന കാര്യങ്ങൾ ചെയ്യാൻ അനുവദിക്കരുത്:** ഇത് സ്നേഹത്തോടെ ശിക്ഷ നൽകുന്ന മൂല്യമാണ്. കുട്ടികൾക്ക്  ഘടന, മാർഗ്ഗനിർദ്ദേശവും,അതിരുകളും ആവശ്യമുണ്ട്, ഇല്ലെങ്കിൽ അവർക്ക് സാമൂഹ്യനിയമങ്ങൾ മനസ്സിലാവില്ല. നിങ്ങൾക്ക് പ്രിയപ്പെട്ടവരെ നിങ്ങൾ തിരുത്തിയില്ലെങ്കിൽ, സമൂഹം പിന്നീട് അത് കഠിനമായി ചെയ്യും.

6. **ലോകത്തെ വിമർശിക്കുന്നതിന് മുമ്പ് നിങ്ങളുടെ വീട് ക്രമപ്പെടുത്തുക:** ലോകത്തെ കുറ്റപ്പെടുത്തുന്നതിന് മുമ്പ്, ആദ്യം നിങ്ങളുടെ ജീവിതം ക്രമത്തിലാക്കുക. നിങ്ങളുടെ ചുറ്റുപാടുകൾ നേരെയാക്കുക, നിങ്ങളുടെ കടമകൾ നിറവേറ്റുക, നിങ്ങളുടെ വിരോധങ്ങൾ, കുഴപ്പങ്ങൾ പരിഹരിക്കുക. അപ്പോൾ നിങ്ങളുടെ വിമർശനം സത്യത്തിന്റെ അടിസ്ഥാനത്തിൽ ആയിരിക്കും, നിരാശയുടെയും കോപത്തിന്റെയും അടിസ്ഥാനത്തിൽ ആയിരിക്കുകയില്ല.

7. **താൽക്കാലികമായി അനുകൂലമായതല്ല, അർത്ഥവത്തായതിനെ പിന്തുടരുക:** പെട്ടെന്ന് ലഭിക്കുന്ന ആനന്ദം പലപ്പോഴും ദീർഘകാല വേദനയ്ക്കാണ് നയിക്കുന്നത്. എന്നാൽ അർത്ഥവത്തായ ജീവിതം മിക്കപ്പോഴും ത്യാഗം ആവശ്യപ്പെടും, പക്ഷേ അതാണ് ലക്ഷ്യം നല്കുന്നത്. ഈ മൂല്യം ക്ഷമ, ദീർഘദർശിത്വം, ധാർമ്മികത എന്നിവ പഠിപ്പിക്കുന്നു.

8. **സത്യം പറയുക – അല്ലെങ്കിൽ കുറഞ്ഞത് കള്ളം പറയരുത്:** സത്യം ജീവിതത്തിന്റെ ഘടനയാണ്; കള്ളം അത് തകർക്കുന്നു. ചെറിയ കള്ളങ്ങൾ പോലും വിശ്വാസ്യതയും, സ്വന്തം യാഥാർഥ്യബോധത്തെയും നശിപ്പിക്കും. സത്യം പറയുന്നത് നിങ്ങളുടെ ഉൾകാഴ്ച ലോകത്തിന്റെ യാഥാർഥ്യവുമായി യോജിപ്പിച്ച് നിർത്തുവാൻ സഹായിക്കുന്നു.

9. **നിങ്ങൾ കേൾക്കുന്ന വ്യക്തിക്ക് നിങ്ങള്ക്ക് അറിയാത്തത് അറിയാമെന്ന് കരുതുക:** ശ്രദ്ധയോടെ കേൾക്കുന്നത് വിനയത്തിന്റെയും, സഹാനുഭൂതിയുടെയും പ്രവർത്തിയാണ്. ഓരോരുത്തർക്കും നിങ്ങളില്ലാത്ത അനുഭവങ്ങളുണ്ട്. അവരെ ശ്രദ്ധയോടെ കേൾക്കുന്നത് പുതിയ ബോധ്യങ്ങൾ നൽകുകയും അഹങ്കാരത്തിൽ നിന്നും അജ്ഞതയിൽ നിന്നും രക്ഷിക്കുകയും ചെയ്യും.

10. **നിങ്ങളുടെ സംസാരത്തിൽ വ്യക്തത പാലിക്കുക:** വാക്കുകൾ ചിന്തയെ രൂപപ്പെടുത്തുന്നു, അവ്യക്തമായ ഭാഷ പ്രശ്നങ്ങളെ മറയ്ക്കും. വ്യക്തത ബോധതലത്തിൽ ക്രമം കൊണ്ടുവരുന്നു, അത് തെറ്റിനെ നേരിടാനും, പരിഹരിക്കാനുള്ള ഉത്തരവാദിത്തം ഏറ്റെടുക്കാനും നിങ്ങളെ സഹായിക്കുന്നു. വ്യക്തമായി സംസാരിക്കുമ്പോൾ നിങ്ങൾ ആശയക്കുഴപ്പം അകറ്റുകയും ബന്ധങ്ങളിൽ വിശ്വാസം വളർത്തുകയും ചെയ്യുന്നു.

11. **സ്കേറ്റ്ബോർഡിംഗ് ചെയ്യുന്ന കുട്ടികളെ തടസ്സപ്പെടുത്തരുത്:** ഇത് സ്വാതന്ത്ര്യത്തിന്റെയും അപകടം ഏറ്റെടുക്കാനുള്ള ധൈര്യത്തിന്റെയും പ്രതീകമാണ്.പരിധികൾ പരീക്ഷിക്കുവാൻ സ്വാതന്ത്ര്യമില്ലാത്ത സുരക്ഷ കുട്ടികളെ ദുർബലരാക്കും. വെല്ലുവിളികൾക്കും പരാജയങ്ങൾക്കും ഇടയിലൂടെ മാത്രമേ കരുത്ത് വളരൂ.

12. **വഴിയിൽ കാണുന്ന പൂച്ചയെ തഴുകുക:** ഇത് ചെറിയ സന്തോഷങ്ങൾ തിരിച്ചറിയാനുള്ള ഓർമ്മപ്പെടുത്തലാണ്. ജീവിതം ദുർഘടമായാലും, ലളിതമായ സന്തോഷങ്ങൾ, സുന്ദര നിമിഷങ്ങൾ കണ്ടെത്തുക എന്നാണ്. അങ്ങനെ ചെയ്യുന്നത് നന്ദിയോടെയും ശാന്തതയോടെയും ജീവിക്കാൻ സഹായിക്കുന്നു.

13. **സാമൂഹിക സ്ഥാപനങ്ങളെയും സൃഷ്ടിപരമായ നേട്ടങ്ങളെയും അവഗണിക്കരുത്:** സാമൂഹികവും-സാംസ്കാരികമായ ഉന്നതി നൂറ്റാണ്ടുകളുടെ ശ്രമഫലമാണ്. എന്തെങ്കിലും പൊളിക്കാനായി മുന്നോട്ട് പോകുന്നതിന് മുമ്പ് അത് എന്തിന് നിലനിൽക്കുന്നുവെന്ന് മനസ്സിലാക്കുക. സ്ഥാപനങ്ങൾ പൂർണതയുള്ളവ അല്ലെങ്കിലും അവ ക്രമം നിലനിർത്തുന്നു. നേട്ടങ്ങളെ പ്രശംസിക്കുക, അത് ഭാഗ്യത്തെയല്ല, മറിച് അച്ചടക്കത്തെയാണ് പ്രതിനിധീകരിക്കുന്നത്.

14. **നിങ്ങൾ ആരായിരിക്കാൻ കഴിയുമെന്ന് സങ്കൽപ്പിക്കുക, പിന്നെ അതിലേക്കാണ് ലക്ഷ്യം വെക്കേണ്ടത്:** ദർശനം ജീവിതത്തിന് ദിശ നൽകുന്നു. നിങ്ങളുടെ ഏറ്റവും നല്ല പതിപ്പ് എന്താണെന്ന് മനസ്സിലാക്കി അതിലേക്കു നീങ്ങുക. നിങ്ങൾ എന്താണോ ഇപ്പോൾ എന്നതല്ല, നിങ്ങൾക്ക് എന്തായിത്തീരാൻ കഴിയും എന്നതാണ് നിങ്ങൾ. വളർച്ചക്ക് സ്വമേധയാ ധൈര്യത്തോടെ ഉയരച്ച ലക്ഷ്യമാക്കണം.

15. **ഇഷ്ടമില്ലാത്ത കാര്യങ്ങൾ മൂടൽമഞ്ഞിൽ മറയ്ക്കരുത്:** അസ്വസ്ഥമായ സത്യങ്ങൾ അവഗണിക്കുന്നത് അപകടമാണ്. മറയ്ക്കുന്ന പ്രശ്നങ്ങൾ ഇരുട്ടിൽ വളരും.അവയെ നേരിടുന്നത് വേദനാജനമാണക്കിൽ പോലും, അവ വ്യക്തതയും, ബലവും, മാനസികശാന്തിയും നൽകും.

16. **മറ്റുള്ളവർ ഉത്തരവാദിത്തം ഒഴിവാക്കിയിടത്ത് അവസരം കാണുക:** മറ്റുള്ളവർ കടമകൾ അവഗണിക്കുന്നിടത്ത് അവസരം ഉണ്ടാകും. ഉത്തരവാദിത്തം ഏറ്റെടുക്കുന്നത് നിങ്ങളെ മൂല്യമുള്ളവനാക്കുന്നു. യഥാർത്ഥ വിജയം സുഖസൗകര്യത്തിൽ അല്ല, ഉത്തരവാദിത്തത്തിൽ നിന്നാണ് ജനിക്കുന്നത്.

17. **നിങ്ങള്ക്ക് വെറുപ്പ് തോന്നുന്ന കാര്യങ്ങൾ ചെയ്യരുത്:** വെറുപ്പോടെ ചെയ്യുന്ന പ്രവൃത്തികൾ ആത്മാവിനെ തളർത്തുന്നു. അത് നിങ്ങളെ ആത്മവഞ്ചകനും, നിരാശനുമാക്കും. നിങ്ങള്ക്ക് ആർജ്ജവം നൽകുന്ന കാര്യങ്ങളിലാണ് നിങ്ങൾ പ്രവർത്തിക്കേണ്ടത്.

18. **പ്രത്യയശാസ്ത്രങ്ങളെ അന്ധമായി പിന്തുടരരുത്:** പ്രത്യയശാസ്ത്രങ്ങൾ ജീവിതത്തിന്റെ സങ്കീർണ്ണതയെ ലളിതമായ മുദ്രാവാക്യങ്ങളാക്കി ചുരുക്കും. അവ ആളുകളെ അന്ധരും, സ്വയം നീതിമാന്മാരുമാക്കുന്നു. യഥാർത്ഥ ജ്ഞാനം വഴക്കമുള്ളതും, സ്വയം വിമർശനാത്മകവും, സംഭാഷണത്തിന് തുറന്നതുമാണ്. പ്രത്യയശാസ്ത്രങ്ങൾ ഉറപ്പു വാഗ്ദാനം ചെയ്യുമ്പോൾ സത്യം വിനയം ആവശ്യപ്പെടുന്നു.

19. **കുറഞ്ഞത് ഒരു കാര്യത്തിൽ എങ്കിലും കഠിനാധ്വാനം ചെയ്യുക, പിന്നെ എന്താണ് സംഭവിക്കുന്നതെന്ന് കാണുക:** ഒരു മേഖലയിൽ ആഴത്തിൽ പ്രവർത്തിക്കുന്നത് ജീവിതത്തെ മാറ്റുന്നു. കഠിനാധ്വാനം അസ്ഥിരതയെ ക്രമത്തിലാക്കുകയും നിങ്ങളുടെ കഴിവുകൾ പുറത്തുകൊണ്ടുവരികയും ചെയ്യും. അതിലുള്ള പ്രതിബദ്ധത വൈദഗ്ദ്ധ്യം, ക്ഷമ, പ്രതിരോധശേഷി, സൃഷ്ടിപരമായ പ്രവൃത്തികളിലെ സന്തോഷം എന്നിവ പ്രധാനം ചെയ്യുന്നു, അപ്രകാരമുള്ള ശീലം വിജയത്തിലേക്ക് വഴി തുറക്കും.

20. **നിങ്ങളുടെ വീട്ടിലെ ഒരു മുറി കഴിയുന്നത്ര മനോഹരമാക്കാൻ ശ്രമിക്കുക:** സൗന്ദര്യവും ക്രമവും, ആത്മാവിനെ ശാന്തമാക്കുന്നു. നിങ്ങളുടെ ചുറ്റുപാടുകൾ മനോഹരമാക്കുന്ന പ്രവർത്തി നിങ്ങളുടെ ഉള്ളിൽ സമാധാനം പ്രതിഫലിപ്പിക്കും. ചെറിയ സൃഷ്ടിപരമായ പ്രവർത്തനങ്ങൾ പോലും ജീവിതത്തിൽ ആജ്ഞാശക്തി വളർത്തുകയും,ആത്മവിശ്വാസം നൽകുകയും ചെയ്യും.

21. **ചില പഴയ ഓർമ്മകൾ ഇപ്പോഴും നിങ്ങളെ വേദനിപ്പിക്കുന്നുവെങ്കിൽ, അവ ശ്രദ്ധാപൂർവ്വം പൂർണ്ണമായും എഴുതിവയ്ക്കുക:** നേരിട്ടുള്ള പ്രതിഘാതങ്ങൾ പരിശോധിക്കാതിരിക്കുമ്പോൾ അവ തുടർച്ചയായി വേദനപ്പെടുത്തും. എഴുത്ത് മനസ്സിനെ ക്രമത്തിലാക്കുകയും, വേദനയെ കഥാരൂപത്തിലാക്കുന്നതിലൂടെ അതിന്റെ വൈകാരിക കുത്ത് നീക്കം ചെയ്യാൻ സഹായിക്കും. ഇത് വേദനയെ സ്വത്രന്തമായി മനസിലാക്കാനും, അതിൻ്റെ ഭാരമില്ലാതെ മുന്നോട്ടു പോകാനും സഹായിക്കും.

22. **നിങ്ങളുടെ ബന്ധത്തിലെ പ്രണയം നിലനിർത്താൻ പദ്ധതിയിടുകയും പരിശ്രമിക്കുകയും ചെയ്യുക:** സ്നേഹം സ്വയം നിലനിൽക്കുന്നില്ല; അതിനെ വളർത്തണം. ശ്രദ്ധയും, നന്ദിയും, ശ്രമവും എന്നിവ ബന്ധങ്ങളെ സജീവമായി നിലനിർത്തുന്നു. അവഗണനയും, നീരസവും തകർച്ചയും സൃഷ്ടിക്കും. യഥാർത്ഥ പങ്കാളിത്തം എന്നാൽ ഒരേ ലക്ഷ്യങ്ങളിലുള്ള പങ്കാളിത്തവും, സത്യസന്ധമായ ആശയവിനിമയത്തിലൂടെയുള്ള തുടർച്ചയായ പുതുക്കൽ എന്നാണ്.

23. **വൈരാഗ്യം, വഞ്ചന, അഹങ്കാരം എന്നിവ നിങ്ങളിൽ വളരാൻ അനുവദിക്കരുത്:** ഇവ ആത്മാവിന്റെ മൂന്നു വലിയ വിഷങ്ങൾ ആണ്. വൈരാഗ്യം കൃതജ്ഞതയെ വിഷലിപ്തമാക്കും, വഞ്ചന വിശ്വാസം തകർക്കും, അഹങ്കാരം സത്യത്തെ മറയ്ക്കും. തുടർച്ചയായ വിനയം, സത്യസന്ധത, സ്വയംപരിശോധന എന്നിവ മാത്രമാണ് പ്രതിരോധം.

24. **വേദനയിലായിരുന്നാലും നന്ദിയുള്ളവരായിരിക്കുക:** ജീവിതത്തിൽ വേദന അനിവാര്യമാണ്, പക്ഷേ നന്ദി അതിനെ രൂപാന്തരപ്പെടുത്തുന്നു. ചെറുതെങ്കിലും, നല്ലതിൽ സന്തോഷിക്കുന്നതിലൂടെ വേദനയുടെ അർത്ഥം മങ്ങുമാറാക്കുന്നു. നന്ദി യാഥാർത്ഥ്യത്തോട് കണ്ണടയ്ക്കുന്നതല്ല; അത് ജീവിതത്തെ ക്രൂരതകൾക്കിടയിലും ജീവനെ സംരക്ഷിക്കുവാനും, സ്നേഹിക്കുവാനും സഹായിക്കുന്ന മൂല്യമാണ്. ആ സ്നേഹത്തിന്റെ ശക്തി രൂപാന്തരപ്പെടുത്തുന്നതാണ്.

## അവലംബം

വർഗ്ഗം:ഹാർവാർഡ് സർവകലാശാലാ അദ്ധ്യാപകർ
വർഗ്ഗം:ജീവിച്ചിരിക്കുന്നവർ
വർഗ്ഗം:1962-ൽ ജനിച്ചവർ
വർഗ്ഗം:Pages with unreviewed translations